Íslendingur er sakaður um að hafa stungið mann fyrir utan bar á Strikinu í Kaupmannahöfn síðasta laugardag , nálægt kirkjunni Helligåndskirken . Eftir árásina er árásarmaðurinn sagður hafa flúið inn á Burger King veitingastað þar sem hann var síðar handtekinn af lögreglu . DV.is greindi fyrst frá íslenskra miðla . Sjónarvottur lýsti árásarmanninum sem „ stórvöxnum húðflúruðum Íslendingi “ í samtali við danska miðilinn Ekstra Bladet . Greindi vitnið frá því að hinn meinti Íslendingur hafi átt í slagsmálum við fórnarlambið áður en hann stakk manninn í hálsinn með hníf meðan hann lá á jörðu niðri . Lögreglumaðurinn Leif Hansen sagði í samtali við Extra Bladet að sjónarvottar hafi haft samband við lögreglu og vísað henni á manninn . Sást hann henda árásarvopninu í ruslið á Burger King staðnum þegar lögreglumenn nálguðust hann . Minnst tuttugu lögreglumenn eru sagðir hafa verið sendir á vettvang til að reyna tryggja öryggi almennings við handtökuna . Extra Bladet hefur eftir lögreglunni í Kaupmannahöfn á laugardag að fórnarlambið væri komið úr lífshættu og hlyti aðhlynningu á Rigshospitalet . Var það þá mat lögreglu að um væri að ræða einangrað atvik milli tengdra manna . Vísir hefur óskað eftir frekari upplýsingum frá lögreglunni í Kaupmannahöfn . Veistu meira um málið ? Sendu okkur línu á ritstjorn@visir.is . Fullum trúnaði heitið .